**ОБРАЗЛОЖЕЊЕ**

**I. ПРАВНИ ОСНОВ**

Правни основ за доношење Стратегије развоја информационог друштва и информационе безбедности Републике Србије за период од 2021. до 2026. године и Акционог плана за реализацију Стратегије развоја информационог друштва и информационе безбедности за период од 2021. до 2023. године садржан је у одредби члана 38. став 1. Закона о планском систему („Службени гласник РС”, број 30/08), којим је прописано да документ јавних политика на републичком нивоу усваја Влада, осим ако је другачије прописано посебним законом.

**II. РАЗЛОЗИ ЗА ДОНОШЕЊЕ СТРАТЕГИЈЕ И АКЦИОНОГ ПЛАНА**

Општи стратешки оквир за развој у области информационог друштва и информационе безбедности у нашој земљи успостављен је Стратегијом развоја информационог друштва у Републици Србији до 2020. године („Службени гласник РС”, број 51/10), односно Стратегијом развоја информационе безбедности у Републици Србији за период од 2017. до 2020. године („Службени гласник РС՚՚, број 53/17).

Имајући у виду да стратешким документима из области информационог друштва и информационе безбедности истиче важење, Министарство трговине, туризма и телекомуникација приступило је изради новог стратешког оквира у овој области.

Један од главним покретача напретка друштва лежи у дигитализацији и употреби нових технологија у скоро свим сегментима друштва. Дигитализација подразумева увођење електронских услуга и у јавном и приватном сектору, али и упоредо са тим намеће и унапређење дигиталних вештина оних који те услуге користе, а то су грађани, запослени, деца, пензионери, једном речју сви.

Да би се процес дигитализације спроводио потребна су значајна новчана улагања у решења која омогућавају електронске услуге, али и стварање безбедног окружења у коме ће коришћење тих нових технологија бити сигурно за кориснике. Заправо дигитализација подразумева успостављање систем у коме мора да постоји снажна спрега између свих актера који учествују у том ланцу и који мора да буде заснован на три кључна фактора: поверењу, знању, безбедности.

Министарство трговине, туризма и телекомуникација је у 2020. години започело израду Стратегије развоја информационог друштва и информационе безбедности у Републици Србији за период од 2021. до 2026. године и као што и сам назив стратегије упућује, обухвата две важне области, информационо друштво и информациону безбедност, чије је даље развијање предуслов за потпуну дигитализацију друштва. У претходном периоду ове две области су биле дефинисане двема одвојеним стратегијама, с тим да се услед њиховог међусобног прожимања одлучило за израду једне Стратегије.

Поред тога, потребно је нагласити да је Влада већ усвојила и стратегије које уређују поједине специфичне области, које су саставни део дигитализације, и којима се дефинишу правци развоја дигиталних вештина, потом вештачка интелигенција и њен потенцијал за унапређење квалитета живота сваког појединца и друштва у целини, и на крају паметне специјализације која имају за циљ повећање конкурентности привреде, привредног раста и напретка друштва кроз повезивање истраживачких, индустријских и иновационих снага и ресурса и омогућавање домаћој привреди да ефикасније искористи своје потенцијале и да се боље позиционира на глобалним тржиштима.

Када говоримо о тренутном стању и употреби информационо комуникационих технологија у Републици Србији може се констатовати да су сви трендови који се тичу употребе интернета, рачунара, широкопојасне интернет конекције, мобилних телефона, вебсајта, трговине путем интернета у сталном порасту, с тим да су најчешће категорије лица које ове технологије најмање користе старији грађани, а да је најмање коришћење истих у руралним срединама.

Такође се може констатовати да је ИКТ сектор у сталном расту и да сваке године бележи напредак када је у питању запосленост, зарада и спољнотрговинска размена, извоз компјутерских услуга и др.

Тема која у великој мери прожима све наведене области је информациона безбедност и заштита како информационих система који су од значаја са становишта националне безбедности, тако и привреде и грађана. Главни носиоци активности у домену информационе безбедности су Министарство трговине, туризма и телекомуникација и Национални ЦЕРТ који предузимају активности на превенцији и заштити од безбедносних ризика у ИКТ системима у Републици Србији.

Доношење и имплементација стратешког документа у области развоја информационог друштва и информационе безбедности важна је како би се наставило са даљим унапређењем дигиталних знања и вештина свих грађана, подизање капацитета запослених и у јавном и у приватном сектору за коришћење нових технологија, као и унапређење дигиталне инфраструктуре у образовним установама. Поред тога неопходно је наставити и интензивирати активности на дигитализацији услуга и пословања у јавном и приватном сектору, а уз све то веома је важно унапређивати информациону безбедност.

Да би једно друштво напредовало кроз дигитализацију свих својих сегмента потребно је изградити поверење, утицати на подизање нивоа знања и стварати безбедно окружење које подстицајно утиче посебно на грађане како би препознали предности дигитализације и услуга које се електронски пружају што је циљ коме се тежи кроз реализацију стратегије и пратећих акционих планова.

**III. ОБРАЗЛОЖЕЊЕ ПРЕДЛОЖЕНЕ СТРАТЕГИЈЕ И АКЦИОНОГ ПЛАНА**

Стратегија садржи следеће области:

1. Опис постојећег стања
2. Промена која се постиже спровођењем Стратегије
3. Циљеви Стратегије
4. Механизам за спровођење Стратегије и начин извештавања о резултатима спровођења
5. Спроведене консултације са заинтересованим странама
6. Процена финансијских средстава потребних за спровођење Стратегије и анализа финансијских ефеката
7. Акциони план за спровођење стратегије развоја информационог друштва и информационе безбедности у Републици Србији за период од 2021. до 2026. године
8. Завршни део
9. Табела Акционог плана за реализацију Стратегије развоја информационог друштва и информационе безбедности за период од 2021. до 2023. године.

У оквиру описа постојеће стања приказани су подаци о реализацији претходних стратегија које су се важиле до 2020. године, а које се односе на област информационе безбедности и информационог друштва (тачке 1.1. и 1.2). Потом је дат приказ употребе информационо-комуникационих технологија у Републици Србији (тачка 1.3), а који се тичу употребе рачунара, интернета, широкопојасне (broadband) интернет конекције, поседовања веб-сајта, употребе клауд (cloud) сервиса, мобилног телефона и мобилног интернета за пословне потребе, трговине путем интернета и е-вештина. Наведени подаци су преузети из публикације Републичког завода за статистику „Употреба информационо-комуникационих технологија у Србији“ које су издате у 2019. и 2020. години.

У оквиру дела који се тиче области јавне управе (*е-government*) (тачка 1.4) дат је преглед активности које су овој области реализоване, као и планови за реализацију у наредном периоду укључујући и: е-правосуђе, е-образовање, е-здравље и е-културу, е-пословање, е-трговину и е-туризам, е-грађевину и е-пољопривреду.

У делу у коме се обрађује ИКТ сектор (тачка 1.5) на основу E-билтена Привредна комора Србије и истраживања „Развој индустрије информационих технологија“ дат је приказ стања у овој области који се односи на: запосленост, зараду, спољнотрговинску размену, стране директне инвестиције, број ИТ предузећа, извоз компјутерских услуга и др.

Област информационе безбедности (тачка 1.6) приказује стање у овој области које се односи на информациону безбедност грађана, укључујући децу, потом привреду и на крају ИКТ системе од посебног значаја. У овом сегменту приказане су реализоване активности Националног контакт центра за безбедност деце на интернету. Дат је приказ података о поверењу, сигурности и приватност на основу публикације Републичког завода за статистику. А за опис стања коришћени су и налази из извештаја Светске банке и Глобалног центра за изградњу капацитета на пољу информационе безбедности у Републици Србији, као и извештаји проистекли из реализације УНОПС пројекта Оцена еко-система информационе безбедност у Републици Србији.

У оквиру сегмента промена која се постиже спровођењем Стратегије (тачка 2.1) дефинисано је чему се тежи у реализацији стратегија, а на основу тога дефинисани су визија, општи, посебни циљеви и мере за реализацију стратегије.

Даље је у складу са Законом о планском систему дефинисан механизам за спровођење стратегије, наведено са којим су се заинтересованим странама обавиле консултације и на који начин.

Стратегија уједно укључује и Акциони план за реализацију Стратегије за период од 2021. до 2023. године, уз табеларних преглед свих активности, индикатора и финансијских средстава потребних за реализацију.